Neljä nuorta Tshekin kansalaista pistäytyi viime lokakuun lopussa Venäjän puolella Parikkalan Koitsalahdella.

Iloinen seurue otti kuvan itsestään ja Venäjän rajapaalusta.

Kiinnihän tuollaisesta jää; nelikko on nyt saanut teostaan Suomen lain mukaiset päiväsakot.

Mikäli Venäjän rajapatrulli olisi tavannut länsislaaviserkkunsa omalla puolellaan, seuraukset olivat todennäköisesti olleet jotain muuta.

Tsekit kuvasivat itsensä Venäjän federaation rajapaalulla. Arkistokuva. Ismo Korhonen

Kahden miehen ja kahden naisen seurue ajoi ensin raja-aukolle autollaan peltotietä pitkin ja käveli sitten jalkaisin Venäjän puolelle. He ottivat itsestään kuvia Venäjän rajamerkin II/63 luona, jonka jälkeen he astelivat takaisin Suomen puolelle.

Rajavyöhykkeelle ei saa mennä ilman lupaa. Vyöhyke on maastoon merkitty ja sen reunalla on Seis/Stop-kieltotaulut sekä niissä sanallinen kielto mennä alueelle suomeksi, ruotsiksi, saksaksi, englanniksi ja venäjäksi.

Rajavartiolaitokasen partio lähti seurueen perään. Arkistokuva. Ismo Korhonen

Suomen itäraja on eri keinoin valvottu, vaikka vartijoita ei useimmiten näy.

Tämän sai tsekkiseuruekin kokea. Teknisen valvonnan avulla rajavartiosto havaitsi heidän autonsa sekä kävelynsä.

Rajavartioston partio otti epäillyt kiinni kohta tapauksen jälkeen Kuutostiellä. (Valtatie kulkee Parikkalassa lähimmillään vain muutaman sadan metrin etäisyydellä rajasta.)

Tshekit eivät heti myöntäneet käyneensä luvattomasti Venäjällä. Heidän kameroidensa kuvista rajavartijat kuitenkin totesivat rajan ylityksen.

Rajavyöyhyke-kyltti Parikkalassa. Arkistokuva.

Rikostutkinnan päätteeksi neljä nuorta tshekkiä sai syytteen valtionrajarikoksesta Etelä-Karjalan käräjäoikeudessa.

Syytettyjä ei käräjäsalissa nähty - eikä heidän läsnäoloaan tarvittu, koska he kaikki olivat esitutkinnassa myöntäneet teon.

Käräjäoikeus läimäisi kaikille 20 päiväsakkoa.

30-vuotiaan miehen sakkosumma on 240 euroa. 22-vuotiaan naisen, 20-vuotiaan miehen, ja 24-vuotiaan naisen sakkosumma on 120 euroa. Jokainen joutuu lisäksi maksamaan vielä 80 euroa rikosuhrimaksua.

Vastaavat sakot saisi roimasta ylinopeudesta.

Venäjällä toiset otteet

Tshekkiporukalla oli jälkikäteen ajatellen todellista tuuria, kun kohtasivat EU-Suomen rajaviranomaiset eikä Venäjän rajaviranomaisia. Venäjällä heidät olisi lähtökohtaisesti pidätetty tutkinnan ajaksi, mikä olisi voinut merkitä viikkokausien tutkintavankeutta.

Muutama vuosi sitten saksalainen fillaristi ylitti yöaikaan rajan Parikkalan rajavartiopaikalla. Temppu onnistui, sillä paikka oli yöaikaan suljettu.

Saksalaisen tarkoitus oli käväistä kuvaamassa rajaa ja rajapaaluja.

Venäjän rajavartiopalvelu otti miehen kiinni. Fillaristi vietti Venäjällä kaksi kuukautta.